SKRIFTLIG FORESPØRGSEL E-3383/00

af Piia-Noora Kauppi (PPE-DE) til Kommissionen

(3. november 2000)

Om: Direktivforslagets negative følger for regionale flyselskaber

Den regionale flytrafik i Europa har oplevet en opblomstring, efter at konkurrencen i sektoren blev liberaliseret i 1980'erne. De regionale selskaber er vokset betydeligt hurtigere end store flyselskaber. Sidste år transporterede f.eks. medlemmerne af ERA European Regional Airlines Organization (80 regionale flyselskaber er medlemmer af ERA) 68 mio. passagerer, dvs. 10 % flere end året før. De store selskabers vækst var i den tilsvarende periode på 5 %.

De regionale flyselskaber klarer sig forholdsvis godt, men sektoren frygter, at de ændrede spilleregler og de forhøjede tariffer kan trække gulvtæppet væk under selskaberne. Der er fare for, at EU ikke tager hensyn til små flyselskaber, men at de små selskaber i forbindelse med beslutningstagningen bliver kørt ud på et sidespor.

Den ændring af tarifferne for beflyvnings- og flyvelederafgifter, som er under udarbejdelse i Kommissionen, vil indebære forhøjelser på 50-80 % for små maskiner i forhold til de nuværende afgifter. Samtidig vækker Kommissionens foreløbige planer om ændring af fordelingen af de såkaldte slots, som regulerer flyenes start- og ankomsttider, bekymring i de små flyselskaber. De små flyselskaber kan imidlertid bidrage til, at der kan opnås yderligere kapacitet på de stærkt trafikerede lufthavne og tilbyde mere alsidige transportruter, som de store flyselskaber anser for at være urentable.

1. Er Kommissionen klar over de nye direktivforslags eventuelle negative følger for regionale flyselskaber?

2. Er det muligt, at de nye forslag manipulerer markedet og forbedrer yderligere konkurrenceevnen for store alliancer på bekostning af regionale flyselskaber?

Svar afgivet på Kommissionens vegne af Loyola de Palacio

(21. december 2000)

Direktivet, som det Ærede Medlem henviser til, refererer til et initiativ fra Eurocontrol, den europæiske organisation for luftrafiksikkerhed.

I marts 1999 nedsatte Eurocontrol's udvidede udvalg for ruteafgifter en task force, der skulle se på en eventuel prismekanisme, der kunne støtte ATM 2000+ strategien. Task forcen skal undersøge muligheden for en prismekanisme, der kan fremme en optimal anvendelse af luftrummets kapacitet.

Eurocontrols centrale ruteafgiftskontor har gennemført en række simulationer, f.eks. en simulation af forskellige former for to-delte tariffer, og har forberedt en evaluering af effekten på typen af flyvninger, flytyper, repræsentative by-sammensætninger, antal brugere pr. nationalitet og brugerorganisationer. Nogle af simulationerne peger på, at brugere af mindre fly ville blive kraftigt påvirket. Arbejdet er i gang og Kommissionen følger udviklingen nøje.

Det Ærede Medlem er sikkert klar over, at Fællesskabet i øjeblikket ikke er fuldgyldigt medlem af Eurocontrol, men er ved at blive optaget i organisationen. Kommissionen forbereder desuden lovgivningsinitiativer med henblik på at udarbejde en fællesskabspolitik for lufttrafikstyring. Disse to tiltag burde gøre det muligt for Fællesskabet at tage mere aktivt del i diskussionen.

Hvad angår ændring af slottildelingen undersøger Kommissionen for tiden, hvordan man bedst kan revidere de nuværende fællesskabsregler (Rådets forordning (EØF) 95/93 om fælles regler for tildelingen af ankomst- og afgangstidspunkter i Fællesskabets lufthavne) for at reagere på overbelastningen af de europæiske lufthavne og det voksende gab mellem tilgængelig lufthavnsinfrastruktur og efterspørgslen efter luftfartstjenester. For ikke yderligere at forsinke et forslag, som har været afventet siden 1997, drøftede man et sæt ideer for en fremtidig revision med industrien og medlemsstaterne i juli 2000.

Der er blevet taget hensyn til de regionale luftfartsselskabers rolle i forbindelse hermed. Mindre luftfartsselskaber, der som regel driver regionale ruter i Fællesskabet, vil fortsat kunne nyde godt af foranstaltninger, hvorved medlemsstaterne kan forbeholde slots til regionaltrafikken i Europas overbelastede lufthavne. Mindre luftfartsselskaber med et relativt begrænset antal slots, ville kunne opnå status som nytilkomment selskab på markedet for at drive regionale tjenester og andre ruter inden for Fællesskabet, mens nytilkomne luftfartsselskaber ville få prioritet i slottildelingen. Endelig bør små luftfartsselskaber få mulighed for, som nytilkomne, at få tildelt slots, som større selskaber har afgivet for at at beflyve ruter inden eller uden for EU. En række tiltag burde således sikre, at små nytilkomne flyselskaber kan opnå gode slots til rentable luftfartstjenester og fremme deres konkurrenceevne.

Efter denne diskussion, og for at tage højde for alle eventuelle hensyn, det være sig konkurrencemæssige, økonomiske, internationale eller offentlig interesse, opfordrede Kommissionen medlemsstaterne til at tilkendegive deres holdninger til spørgsmålet. Hensigten er at fremsætte et forslag i begyndelsen af næste år.